CELEX: 32018D0491
Language: lv
Date: 2018-03-21 00:00:00
Title: Komisijas Īstenošanas lēmums (ES) 2018/491 (2018. gada 21. marts) par attiecīgo dalībvalstu iesniegtā kopīgā priekšlikuma, ar ko ierosina pagarināt Ziemeļjūras–Vidusjūras dzelzceļa kravas pārvadājumu koridoru, atbilstību Eiropas Parlamenta un Padomes Regulas (ES) Nr. 913/2010 5. pantam (izziņots ar dokumenta numuru C(2018) 1634)

23.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 81/23
            
         KOMISIJAS ĪSTENOŠANAS LĒMUMS (ES) 2018/491
   (2018. gada 21. marts)
   par attiecīgo dalībvalstu iesniegtā kopīgā priekšlikuma, ar ko ierosina pagarināt Ziemeļjūras–Vidusjūras dzelzceļa kravas pārvadājumu koridoru, atbilstību Eiropas Parlamenta un Padomes Regulas (ES) Nr. 913/2010 5. pantam
   
      
         (izziņots ar dokumenta numuru C(2018) 1634)
      
   
   (Autentisks ir tikai teksts angļu, franču un nīderlandiešu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2010. gada 22. septembra Regulu (ES) Nr. 913/2010 par Eiropas dzelzceļa tīklu konkurētspējīgiem kravas pārvadājumiem (1) un jo īpaši tās 5. panta 6. punktu,
   tā kā:
   
               (1)
            
            
               Saskaņā ar Regulas (ES) Nr. 913/2010 5. panta 5. punktu Beļģijas, Francijas, Luksemburgas, Nīderlandes un Apvienotās Karalistes par dzelzceļa transportu atbildīgās ministrijas nosūtīja Komisijai nodomu vēstuli, kuru tā saņēma 2017. gada 14. jūnijā. Nodomu vēstuli parakstīja arī Šveice, kura, pamatojoties uz Regulas (ES) Nr. 913/2010 pielikumu, kā trešā valsts jau piedalās šajā dzelzceļa kravas pārvadājumu koridorā. Vēstulē ietverts priekšlikums Ziemeļjūras–Vidusjūras dzelzceļa kravas pārvadājumu koridoru pagarināt līdz Ženēvai.
            
         
               (2)
            
            
               Komisija izskatīja nodomu vēstulē iekļauto priekšlikumu saskaņā ar Regulas (ES) Nr. 913/2010 5. panta 6. punktu un uzskata, ka priekšlikums ir saskaņā ar minētās regulas 5. pantu turpmāk izklāstīto iemeslu dēļ.
            
         
               (3)
            
            
               Priekšlikumā ir ņemti vērā kritēriji, kas noteikti Regulas (ES) Nr. 913/2010 4. pantā. Kopējais to valstu skaits, kuras piedalās koridorā, ir sešas, un piecas no tām ir Savienības dalībvalstis. Koridora vispārējā atbilstība Ziemeļjūras–Vidusjūras pamattīkla koridoram paliek nemainīga. Ierosinātais pagarinājums saskan ar TEN-T tīklu un atbilst šādām TEN-T prasībām: sliežu ceļu pilna elektrifikācija, vismaz 22,5 t slodze uz ass, līnijas ātrums 100 km/h un iespēja izmantot vilcienus, kuru garums ir 740 m.
            
         
               (4)
            
            
               Nodomu vēstulē ietvertajā transporta tirgus pētījumā norādīts, ka ir sagaidāms, ka pagarinājums papildus palielinās starptautisko dzelzceļa pārvadājumu apjomu un novirzīs pārvadājumus no autoceļiem uz dzelzceļu, nodrošinot precēm un izejvielām, ko Šveice ieved vai izved, īsāku maršrutu uz Francijas jūras ostām Vidusjūrā un no tām, un tas sniegs ievērojamas sociālekonomiskas priekšrocības, samazinot oglekļa emisijas un satiksmes sastrēgumus.
            
         
               (5)
            
            
               Ierosinātais pagarinājums ir saskaņā ar mērķi izveidot Eiropas dzelzceļa tīklu konkurētspējīgiem kravas pārvadājumiem. Pagarinājums savienos Ženēvas apgabala nozīmīgākās ekonomikas nozares ar svarīgām Eiropas jūras ostām, piemēram, Amsterdamu, Antverpeni, Denkerku, Marseļu, Roterdamu un Zēbrigi, un tādējādi stiprinās savienojumu starp TEN-T tīklu un Šveici – svarīgu trešo valsti.
            
         
               (6)
            
            
               Saskaņā ar Regulas (ES) Nr. 913/2010 5. panta 5. punktu šis pagarinājums tika apspriests ar attiecīgajiem infrastruktūras pārvaldītājiem un priekšlikuma iesniedzējiem.
            
         
               (7)
            
            
               Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (ES) Nr. 913/2010 21. pantu,
            
         IR PIEŅĒMUSI ŠO LĒMUMU.
   1. pants
   Nodomu vēstulē, kas saņemta 2017. gada 14. jūnijā un kuru Komisijai kopīgi nosūtīja Beļģijas, Francijas, Luksemburgas, Nīderlandes, Apvienotās Karalistes un Šveices par dzelzceļa transportu atbildīgās ministrijas, iekļautais priekšlikums, ar ko ierosina Ziemeļjūras–Vidusjūras dzelzceļa kravas pārvadājumu koridoru pagarināt līdz Ženēvai, ir saskaņā ar Regulas (ES) Nr. 913/2010 5. pantu.
   2. pants
   Šis lēmums ir adresēts Beļģijas Karalistei, Francijas Republikai, Luksemburgas Lielhercogistei, Nīderlandes Karalistei, Lielbritānijas un Ziemeļīrijas Apvienotajai Karalistei un Šveices Konfederācijai.
   
      Briselē, 2018. gada 21. martā
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 276, 20.10.2010., 22. lpp.